बोले- बंगाली सरनेम की वजह से बदलना पड़ा नाम.. म्यूजिक कंपोजर्स को लगा कि मैं हिंदी गाने नहीं गा सकता
Story of Kumar Sanu's Name Change & Kalyanji-Anandji's Role  कुमार सानू का कहना है कि म्यूजिक कंपोजर जोड़ी कल्याणजी-आनंदजी के कहने
लीजेंड्री सिंगर कुमार सानू ने अपने नाम के पीछे की कहानी बताई है। उनका कहना है कि म्यूजिक कंपोजर जोड़ी कल्याणजी-आनंदजी के कहने से उन्होंने अपना नाम केदारनाथ भट्टाचार्य से बदल कर कुमार सानू रख लिया था।
कुमार सानू के मुताबिक, उनके नाम से बंगाली होने का लेबल पता चलता था इसलिए कल्याणजी-आनंदजी ने उनके नाम में बदलाव कर दिया। कुमार सानू ने ये भी बताया कि कैसे वो कोलकाता और मुंबई के होटलों में गाने गाते थे, जिससे कि म्यूजिक डायरेक्टर्स के नजर में आ सकें।
बंगाली सरनेम की वजह से बदला नाम
कुमार सानू ने हाल ही में बीबीसी हिंदी से बातचीत की। इस दौरान उन्होंने बताया कि वो केदारनाथ भट्टाचार्य से कैसे कुमार सानू बन गए। उन्होंने कहा, 'कल्याण जी और आनंद जी का मानना था कि बंगाली गायक हिंदी या उर्दू गाने नहीं गा सकते हैं।
उन्होंने मुझसे कहा कि तुम्हारी उर्दू काफी अच्छी है, लेकिन ये भट्टाचार्य सरनेम तुम्हें बंगाली होने का लेबल देता है, इसलिए हम चाहते हैं कि इसे बदला जाए। इसी वजह से मेरा नाम कुमार सानू रखा गया।'
बचपन में चानू था निकनेम
सिंगर ने अपनी बात आगे बढ़ाते हुए आगे कहा, 'सानू मेरा निक नेम था, मूल रूप से मेरा नाम चानू था। ये नाम चेन्ना नाम के मीठे व्यंजन से आया था। मैं बचपन में मोटा था इसलिए मेरे घर पर सभी मुझे 'चन्ना' कहते थे। यही बाद में 'चानू' और फिर 'सानू' बन गया।'
'किशोर कुमार की तरह गाता था इसलिए मौका नहीं मिला'
कुमार सानू ने अपने स्ट्रगल के दिनों को याद करते हुए कहा, 'मैं होटलों में गाने गाता था, उससे मिलने वाले पैसों से कैसेट बनाता था। उन कैसेट्स को म्यूजिक डायरेक्टर्स के पास ले जाता था ताकि वो मुझे काम दे दें।'
हालांकि कुमार को ज्यादातर कोलकाता बेस्ड म्यूजिक डायरेक्टर्स ये कह कर रिजेक्ट कर देते थे कि उनकी गायन शैली किशोर कुमार से मिलती है। कुमार ने कहा, 'सभी ने कहा कि मैं किशोर दा की तरह गाता हूं, वो मुझसे कहते थे कि अभी किशोर दा जिंदा हैं तो वो तुम्हें क्यों लेंगे।'
गुलशन कुमार ने आखिरकार टैलेंट पहचाना और मौका दिया
हालांकि कुमार सानू के टैलेंट को टी-सीरीज के फाउंडर गुलशन कुमार ने पहचाना। कुमार ने कहा, 'मैं बॉम्बे आया और यहां के होटलों में काम करने लगा। गुलशन जी ने मुझे दो गाने दिए और सुपरहिट हो गए। उन्हें मुझ पर विश्वास हो गया और फिर उन्होंने मुझे आशिकी जैसी फिल्म ऑफर कर दी।'
इसके बाद से ही कुमार सानू ने पीछे मुड़कर नहीं देखा। इंडियन एक्सप्रेस को दिए एक पुराने इंटरव्यू में उन्होंने बताया था कि उन्होंने अब तक अपने करियर में 21,000 से अधिक गाने गाए हैं।
एक दिन में 28 सॉन्ग गाने का रिकॉर्ड गिनीज बुक में दर्ज
कुमार सानू के नाम एक दिन में 28 सॉन्ग गाने का रिकॉर्ड गिनीज बुक में दर्ज है। ये ऐसी उपलब्धि है जिसे तोड़ना शायद किसी के लिए इतना आसान नहीं है। सानू ने म्यूजिक डायरेक्टर जोड़ी नदीम-श्रवण के लिए करीब 75 फिल्मों में गाने गाए हैं।
इसके अलावा उन्होंने अनु मलिक के लिए 60 फिल्में, जतिन-ललित के लिए 30 फिल्में और राकेश रोशन के लिए 25 फिल्मों में गाने गाए हैं।
